বিশাখাপত্তনমেও বিশ্বরেকর্ডের হাতছানি! বিরাটের দরকার ৯০ রান

ওয়েব ডেস্ক: টেস্ট সিরিজে ভারতের হোয়াইটওয়াশের হতাশা কাটিয়ে দিয়েছে বিরাট কোহলির (Virat Kohli) জোড়া সেঞ্চুরি। প্রোটিয়াদের বিরুদ্ধে পরপর দুই ম্যাচে দুই শতরান হাঁকিয়ে ইতিমধ্যে তিনি একাধিক নজির (Record) গড়েছেন। শচীন তেন্ডুলকরকেও পিছনে ফেলেছেন তিনি। সেই কারণে বিশাখাপত্তনমে তৃতীয় ওডিআই ম্যাচের (India Vs South Africa) টিকিট উড়ো-বিক্রি হয়েছে। কারণ, ভক্তরা এটাই আশা করছেন যে, কোহলিকে আবারও একবার হেলমেট খুলে রাজকীয় ভঙ্গিমায় সেঞ্চুরি সেলিব্রেট করতে দেখা যাবে এই ম্যাচেও।

যদি এই ম্যাচেও শতরান করেন বিরাট, তাহলে তিনি ফের একাধিক নজির গড়বেন এবং আরও এক কিংবদন্তি ক্রিকেটারকে পিছনে ফেলবেন। পরিসংখ্যান বলছে, রাঁচিতে ১৩৫ এবং রায়পুরে ১০২ রানের ইনিংস খেলার পর বিরাট আন্তর্জাতিক ক্রিকেটের সব ফরম্যাট মিলিয়ে ২৭,৯১০ রান (Most International Runs) করেছেন। অর্থাৎ, এই ম্যাচে বিরাট ৯০ রান করলেই বিশ্বের তৃতীয় ব্যাটার হিসেবে ২৮,০০০ রানের মাইলস্টোন স্পর্শ করবেন। বলা বাহুল্য, সেঞ্চুরি না করলেও এই নজির গড়তে পারবেন কিং কোহলি।

আরও পড়ুন: হয়ে গেল ২০২৬ ফুটবল বিশ্বকাপের গ্রুপবিন্যাস, শুক্রবার মধ্য রাতেই হল ড্র

শুধু তাই নয়, এই ম্যাচে বিরাটের সামনে আরও এক নজির গড়ার সুযোগ রয়েছে। সর্বোচ্চ আন্তর্জাতিক রান স্কোরারের তালিকায় তিনি কুমার সাঙ্গাকারাকে পিছনে ফেলতে পারেন এই ম্যাচে। বিশাখাপত্তনমে ১০৭ রান করলেই শ্রীলঙ্কার এই কিংবদন্তির থেকে এগিয়ে যেতে পারেন কোহলি। কারণ, আন্তর্জাতিক ক্রিকেটের সব ফরম্যাট মিলিয়ে সাঙ্গাকারা এখনও পর্যন্ত করেছেন ২৮,০১৬ রান। তালিকায় এই মূহূর্তে তিনি রয়েছে দ্বিতীয় স্থানে। প্রথমে ৩৪,৩৫৭ রান সহ রয়েছেন শচীন তেন্ডুলকর।

তবে শুধু রেকর্ড নয়, দলকে জেতানোর জন্যও এদিন ব্যাট হাতে মাঠে নামবেন বিরাট কোহলি। কারণ লাল বলের সিরিজে চুনকাম হওয়ার পর এই সিরিজ জয় করলেই হারানো আত্মবিশ্বাস ফিরে পাবে ভারতীয় দল। আর সেই লক্ষ্যেই দক্ষিণ আফ্রিকার বিরুদ্ধে তৃতীয় ম্যাচে বড় রান করতে মরিয়া কিং কোহলি।